送王成之給事
作者：陸游
朝代：宋

paragraphs: 我昔揚帆掠吳楚，夜泊秦淮聽春雨。
明朝冠蓋擁長亭，誤辱諸公問良苦。
是時衆中初識公，天驥蹴踏萬馬空。
知心投分財數語，玉塵謖謖生清風。
冶城醉墨鴉棲壁，長干祖道花照席。
公方閉户試諸生，坐嘆江山少顔色。
爾來俛仰三十春，欲話舊遊無故人。
豈知邂逅逢一笑，使我肝膽還輪囷。
衰遲少復入城市，虚左屢招慚主意。
忽聞上印却悽然，悔不日日從公醉。
朝廷三載虚一相，如公早合鸞臺上。
榮河温洛久風沙，此段功名勿多讓。